赴濟陰留别一公
作者：呂本中
朝代：宋

paragraphs: 近别君莫嗟，遠别君莫惜。
往来天壤間，誰爲不相識。
十年幾相别，日月虛棄擲。
見君長江口，已作胡眼碧。
别君廣陵城，妙語摧霹靂。
今别知幾時，復念駒過隙。
坐成千里阻，當有片言益。
不勸君愛身，不勸君强食。
勸君以勇决，萬事要努力。
愚夫之所欣，智士之所戚。
譬如醉而顛，亦有傍震虩。
聲色糾纒人，萬劫困封植。
本自驕惰生，亦以因循得。
實惟招侮慢，豈止礙空寂。
居然耳目內，反務化勍敵。
誰能深山中，弄此無孔笛。
芳草變蕭艾，每爲長太息。
如公定不然，此語當謾憶。
何妨膏腴地，更論去荆棘。
君看一壺用，亦有千金直。